Up-331/97
Natisni
Opravilna št.:
Up-331/97
Datum odločitve:
24. 3. 1998
ECLI:
ECLI:SI:USRS:1998:Up.331.97
Akt:
Odločba Ministrstva za notranje zadeve št. 0011/3a-XVII-324.575 z dne 4.3.1995 v zvezi z odločbo Mestnega sekretariata za notranje zadeve Mesta Ljubljane št. M-201-6125/93 z dne 28.2.1994 in

Odločba Zavoda za zdravstveno zavarovanje Slovenije, Ljubljana, št. 072-4046/97 z dne 17.11.1997 v zvezi z odločbo Območne enote Ljubljana Zavoda za zdravstveno zavarovanje Slovenije št. 19001- 1524/97 z dne 28.2.1997
Izrek:
Ustavni pritožbi A. N.

- zoper odločbo Ministrstva za notranje zadeve v zvezi z odločbo Mestnega sekretariata za notranje zadeve Mesta Ljubljane in - zoper odločbo Zavoda za zdravstveno zavarovanje Slovenije, Ljubljana v zvezi z odločbo Območne enote Ljubljana Zavoda za zdravstveno zavarovanje Slovenije se zavržeta.
Evidenčni stavek:
Ker pritožnik zoper odločbi o ugotovitvi, da ni državljan Republike Slovenije, ni vložil tožbe v upravnem sporu, in ker o tožbi zoper odločbi o priznanju statusa zavarovane osebe v obveznem zavarovanju še ni bilo odločeno, niso izpolnjeni pogoji za vložitev ustavne pritožbe.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.

Državljanstvo, pogoji za pridobitev.
Pravna podlaga:
Zakon o Ustavnem sodišču (ZUstS), 51., 2 al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
18. 11. 1997
Vrsta odločitve:
sklep
Vrsta rešitve:
zavrženje
Dokument:
US18870
Up-331/97
24.3.1998
S K L E P
Ustavno sodišče je v postopku za preizkus ustavnih pritožb A. N. iz L. na seji senata dne 24. marca 1998
s k l e n i l o :
Ustavni pritožbi A. N.
- zoper odločbo Ministrstva za notranje zadeve št. 0011/3a-XVII- 324.575 z dne 4.3.1995 v zvezi z odločbo Mestnega sekretariata za notranje zadeve Mesta Ljubljane št. M-201-6125/93 z dne 28.2.1994 in
- zoper odločbo Zavoda za zdravstveno zavarovanje Slovenije, Ljubljana, št. 072-4046/97 z dne 17.11.1997 v zvezi z odločbo Območne enote Ljubljana Zavoda za zdravstveno zavarovanje Slovenije št. 19001-1524/97 z dne 28.2.1997
se zavržeta.
O b r a z l o ž i t e v
1. Z izpodbijanima odločbama iz prve alinee izreka je upravni organ zavrnil pritožnikovo vlogo za ugotovitev, da je državljan Republike Slovenije. V več vlogah, ki jih je naslovil na Ustavno sodišče, se pritožnik ne strinja z ugotovijo upravnega organa, da državljanstva Republike Slovenije ni pridobil na podlagi 39. člena Zakona o državljanstvu (Uradni list RS, št. 1/91-I in 30/91-I, 38/92 in 13/94). Z odločbama, navedenima v drugi alinei izreka, pa je upravni organ zavrnil pritožnikovo zahtevo za priznanje statusa zavarovane osebe v obveznem zavarovanju.
Pritožnik se ne strinja z ugotovitvijo upravnega organa, da bi ne imel stalnega prebivališča v Republiki Sloveniji.
2. Ustavno sodišče je vpogledalo spisa Upravne enote Ljubljana glede ugotovitve pritožnikovega državljanstva in Ministrstva za notranje zadeve glede sprejema pritožnika v državljanstvo Republike Slovenije.
3. Po 51. členu Zakona o Ustavnem sodišču (Uradni list RS, št. 15/94) je ustavno pritožbo mogoče vložiti potem, ko so izčrpana vsa pravna sredstva. Zoper odločbi o državljanstvu bi bil pritožnik lahko vložil tožbo v upravnem sporu, pa tega ni storil. Odločbi o pravicah iz zdravstvenega zavarovanja je pritožnik izpodbijal pri Delovnem in socialnem sodišču v Ljubljani. Po poizvedbah pri tem sodišču, opravljenih dne 23. marca 1998, o zadevi še ni bilo odločeno. Ker zoper odločbi glede državljanstva pravna sredstva niso bila izčrpana, zoper odločbi glede pravic iz zdravstvenega zavarovanja pa še niso bila izčrpana, je Ustavno sodišče ustavni pritožbi zavrglo.
4. Senat Ustavnega sodišča je sprejel ta sklep na podlagi druge alinee prvega odstavka 55. člena Zakona o Ustavnem sodišču v sestavi: predsednik senata dr. Tone Jerovšek in sodnika mag. Matevž Krivic in dr. Lovro Šturm.
Predsednik senata
dr. Tone Jerovšek